《满庭芳 寒夜对月忆兰心夫人》
清代·沈善宝

满地霜华，一庭月色，碧空万里无云。流光又尽，能不惜冰轮。

遥望广寒宫殿，锁葳蕤、清绝纤尘。多情甚，素娥青女，耐冷照愁人。

去年。当此际，萍飘蓬合，说剑论文。自西风别去，神返瑶京。

堪叹人间聚散，转轮与、皓魄三分。徘徊处，暗香浮动，梅影又横陈。

作者简介：沈善宝，字湘佩，钱塘人。吏部郎中武凌雪继室。有《鸿雪楼诗集》。